**Osobitná časť**

**Čl. I – zákon č. 566/2001 Z. z. o cenných papieroch a investičných službách**

**K bodu 1 [ § 71dk ods. 3]**

Spresnenie transpozície čl. 26 ods. 1 smernice Európskeho parlamentu a Rady 2014/59/EÚ z 15. mája 2014 , ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012 (Ú. v. EÚ L 173, 12.6.2014) v platnom znení, ktorou sa ustanovuje povinnosť pre člena podskupiny informovať na svojom webovom sídle, či uzatvoril zmluvu o skupinovej podpore vrátane opisu všeobecných podmienok takejto zmluvy.

**K bodu 2 [ § 143p a 143q]**

V súlade so smernicou Európskeho parlamentu a Rady (EÚ) 2023/2864 z 13. decembra 2023, ktorou sa menia určité smernice, pokiaľ ide o zriadenie a fungovanie jednotného európskeho miesta prístupu (Ú. v. EÚ L, 2023/2864, 20.12.2023) (ďalej len „smernica (EÚ) 2023/2864“) sa ustanovuje povinnosť jednotlivým subjektom finančného trhu ako napr. obchodník s cennými papiermi, cieľová spoločnosť, správca aktív a pod., ktoré údaje resp. informácie, ktoré už aj v súčasnosti zverejňuje, je povinný predložiť orgánu zberu údajov, ktorým je Národná banka Slovenska, na účely zverejnenia na jednotnom európskom mieste prístupu. Taktiež sa v § 143q ukladá povinnosť Národnej banke Slovenska informácie, ktorými disponuje, sprístupňovať na jednotnom európskom mieste prístupu. Ide napr. o informácie týkajúce sa sankcií uložených jednotlivým subjektom finančného trhu.

**K bodu 3 [ § 144 ods. 27]**

Zosúladenie s článkom 71 ods. 2 smernice Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (prepracované znenie) (Ú. v. EÚ L 173, 12.6.2014) v platnom znení (ďalej len „smernica (EÚ) 2014/65 v platnom znení“).

**K bodu 4 [ § 173zj]**

V súlade so smernicou (EÚ) 2023/2864 sa ustanovuje prechodné obdobie, od ktorého budú mať subjekty uvedené v § 143p a Národná banka Slovenska podľa § 143q povinnosť požadované informácie sprístupňovať. Povinnosti uvedené v § 143p a § 143q sa prvýkrát použijú pri sprístupňovaní informácií po 9. januári 2030.

**K bodu 5 [ Príloha]**

Príloha sa dopĺňa smernicou (EÚ) 2023/2864.

**Čl. II – zákon č. 513/1991 Zb. Obchodný zákonník**

**K bodu 1 [ Odd. 11 § 220ge]**

V súlade so smernicou (EÚ) 2023/2864 sa ustanovuje povinnosť verejným akciovým spoločnostiam, ktorých akcie sú prijaté na obchodovanie na regulovanom trhu, predložiť orgánu zberu údajov, ktorým je Národná banka Slovenska, informácie, ktoré už v súčasnosti uverejňuje. Takýmito informáciami sú napr. výsledky hlasovania valného zhromaždenia, pravidlá odmeňovania. Tieto informácie budú následne sprístupnené na jednotnom európskom mieste prístupu. Spôsob a formu predkladaných informácií určuje § 5a zákona č. 747/2004 Z. z. o dohľade nad finančným trhom.

**K bodu 2 [ § 768u]**

Zavádza sa prechodné obdobie, od ktorého budú spoločnosti povinné informácie podľa § 220ge predkladať orgánu zberu údajov.

**K bodu 3 [ Príloha]**

Dopĺňa sa transpozičná príloha.

**Čl. III – zákon č. 483/2001 Z. z. o bankách**

**K bodu 1 [ § 49p a § 49q]**

V súlade so smernicou (EÚ) 2023/2864 sa ustanovuje povinnosť banke, ktorá je členom podskupiny, banke, ktorá je emitentom krytých dlhopisov a banke, ktorá je súčasťou finančného konglomerátu predložiť orgánu zberu údajov, ktorým je Národná banka Slovenska, informácie, ktoré už v súčasnosti zverejňuje, ako napr. člen podskupiny predkladá informáciu, či uzatvoril zmluvu o skupinovej podpore a opis všeobecných podmienok tejto zmluvy, informácie o štruktúre krytých dlhopisov. Uvedené informácie následne Národná banka Slovenska sprístupní na jednotnom európskom mieste prístupu.

V § 49q sa ukladá tiež povinnosť Národnej banke Slovenska sprístupniť na európskom mieste prístupu informácie, ktorými disponuje ako orgán dohľadu, napr. sankcie, zoznam bánk, ktoré emitujú kryté dlhopisy, zoznam krytých dlhopisov.

**K bodu 2 [ § 122yj]**

Ustanovuje sa prechodné obdobie, od ktorého sa budú informácie podľa § 49p a § 49q sprístupňovať.

**K bodu 3 [ Príloha]**

Transpozičná príloha sa dopĺňa smernicou (EÚ) 2023/2864.

**Čl. IV – zákon č. 429/2002 Z. z. o burze cenných papierov**

**K bodu 1 [§ 15 ods. 4]**

Spresnenie transpozície čl. 46 ods. 2 smernice (EÚ) 2014/65 v platnom znení, podľa ktorej je burza povinná nielen oznámiť Národnej banke Slovenska zoznam svojich akcionárov a členov, ale ich aj zverejniť.

**K bodu 2 [§ 19]**

Rozširuje sa okruh osôb, ktoré majú oprávnenie obchodovať na burze.

**K bodu 3 [§ 38 ods. 4]**

Spresnenie transpozície čl. 52 ods. 2 smernice (EÚ) 2014/65 v platnom znení, v zmysle ktorého je burza povinná Národnej banke Slovenska oznámiť skončenie, pozastavenie alebo vylúčenie obchodovania s finančným nástrojom alebo derivátom.

**K bodu 4 [§ 45 ods. 1]**

Legislatívno-technická zmena v nadväznosti na bod 5 [§ 48 ods. 4].

**K bodu 5 [§ 48 ods. 4]**

Vypúšťa sa v § 48 ods. 4 v súlade so smernicou (EÚ) 2023/2864.

**K bodom 6 a 7 [§ 50 ods. 1 a 2]**

Zosúladenie s čl. 21 ods. 1 smernice Európskeho parlamentu a Rady 2004/109/ES z 15. decembra 2004 o harmonizácii požiadaviek na transparentnosť v súvislosti s informáciami o emitentoch, ktorých cenné papiere sú prijaté na obchodovanie na regulovanom trhu, a ktorou sa mení a dopĺňa smernica 2001/34/ES (Ú. v. EÚ L 390, 31.12.2004) v platnom znení.

**K bodu 8 [§ 52 ods. 4]**

Zosúladenie so smernicou (EÚ) 2014/65 v platnom znení čl. 18 ods. 10, ide o opravu chybného prekladu.

**K bodu 9 [§ 59b a § 59c]**

Ustanovuje sa povinnosť emitentovi a burze v súlade so smernicou (EÚ) 2023/2864 predkladať orgánu zberu údajov, ktorým je Národná banka Slovenska, informácie, ktoré už v súčasnosti zverejňuje, za účelom ich sprístupnenia na jednotnom európskom mieste prístupu. Takýmito informáciami sú napr. regulované informácie podľa § 45 ods. 2 zákona alebo zoznam akcionárov burzy.

Tiež sa ustanovuje povinnosť Národnej banke Slovenska sprístupniť na jednotnom európskom mieste prístupu informácie, ktorými disponuje ako orgán dohľadu. Ide napr. o informácie týkajúce sa sankcií alebo skončenia obchodovania s finančným nástrojom alebo derivátom.

**K bodu 10 [§ 68k]**

Ustanovuje sa prechodné obdobie, od ktorého sa budú informácie sprístupňovať. Keďže samotné sprístupňovanie informácií je podľa smernice (EÚ) 2023/2864 rozdelené do troch fáz, informácie sprístupňované podľa zákona č. 429/2002 Z. z. sa budú predkladať v dvoch rôznych fázach, pričom prvá fáza sprístupnenia sa uskutoční od 10. júla 2026.

**K bodu 11 [Príloha]**

Dopĺňa sa transpozičná príloha.

**Čl. V – zákon č. 431/2002 Z. z. o účtovníctve**

**K bodu 1 [§ 23a ods. 11]**

V súlade s vykonávacím nariadením Komisie (EÚ) 2024/2952 z 29. novembra 2024, ktorým sa stanovuje spoločný vzor a elektronické formáty na podávanie správ na účely uplatňovania smernice Európskeho parlamentu a Rady 2013/34/EÚ, pokiaľ ide o informácie, ktoré sa majú predkladať v správach s informáciami o dani z príjmov (Ú. v. EÚ L, 2024/2952, 2.12.2024) v platnom znení, sa upresňujú požiadavky na elektronický formát správy s informáciami o dani z príjmov pre jednotlivé typy účtovných jednotiek, a to v nadväznosti na vznik povinnosti uloženia správy s informáciami o dani z príjmov do registra účtovných závierok buď podľa § 21a ods. 5 zákona alebo § 21b, resp. § 21c zákona.

**K bodom 2 a 3 [§ 23b ods. 1 a 4]**

V nadväznosti na zmenu zákona č. 563/2009 Z. z. daňový poriadok, v ktorom bola „elektronická podateľňa“ nahradená „špecializovaným portálom prevádzkovaným finančným riaditeľstvom“, prostredníctvom ktorého sa ukladajú dokumenty do registra účtovných závierok, sa upravuje táto oblasť aj v zákone o účtovníctve.

Vzhľadom na doplnenie nových dokumentov podľa § 23 ods. 2 písm. k) až o), ktoré účtovná jednotka ukladá do registra účtovných závierok, sa dopĺňajú uvedené dokumenty do § 23b ods. 1 tak, aby aj pri týchto dokumentoch finančné riaditeľstvo pri ich ukladaní overilo správnosť vyplnenia všeobecných náležitostí. Rovnako sa dopĺňa označenie odsekov, v ktorých sú ustanovené lehoty na uloženie príslušných dokumentov, ak neboli správne uložené a v týchto lehotách má účtovná jednotka povinnosť dokumenty uložiť.

**K bodu 4 [§ 23c ods. 1]**

Vyprecizovanie textu zákona, podľa ktorého sa sprístupňujú dokumenty uložené vo verejnej časti registra.

**K bodu 5 [§ 23e]**

Nariadením Európskeho parlamentu a Rady (EÚ) 2023/2859 z 13. decembra 2023, ktorým sa zriaďuje jednotné európske miesto prístupu, ktoré poskytuje centralizovaný prístup k verejne dostupným informáciám týkajúcim sa finančných služieb, kapitálových trhov a udržateľnosti (Ú. v. EÚ L, 2023/2859, 20.12.2023) v platnom znení (ďalej len „nariadenie (EÚ) 2023/2859 v platnom znení“) sa zriaďuje jednotné európske miesto prístupu (ďalej len „ESAP“), ktoré poskytuje centralizovaný prístup k verejne dostupným informáciám týkajúcim sa finančných služieb, kapitálových trhov a udržateľnosti. Cieľom ESAP je zriadenie centralizovaného elektronického prístupu verejnosti k informáciám o fyzických a právnických osobách, ktoré povinne zverejňujú dokumenty podľa práva EÚ a týkajú sa finančných služieb, kapitálových trhov, udržateľnosti a rozmanitosti (napr. účtovné závierky, výročné správy, správy o udržateľnosti). V ďalších rokoch sa umožní účtovným jednotkám zverejňovať tieto dokumenty na ESAP aj dobrovoľne.

Na ESAP sa budú sprístupňovať nasledovné dokumenty

- riadne individuálne účtovné závierky,

- mimoriadne individuálne účtovné závierky,

- riadne konsolidované účtovné závierky,

- mimoriadne konsolidované účtovné závierky,

- správy audítorov,

- individuálne výročné správy,

- konsolidované výročné správy,

- ročné finančné správy podľa osobitného predpisu,

- správy o udržateľnosti a dokumenty s názorom týkajúcim sa uistenia uvedené v § 20d ods. 6,

- správy o uistení v oblasti vykazovania informácií o udržateľnosti.

Povinnosť predkladať dokumenty na účely ich sprístupňovania v ESAP budú mať účtovné jednotky podľa § 20c ods. 1 a 2, § 20d ods. 1 a 2 a § 20g ods. 1 a 2 zákona.

Do registra účtovných závierok ukladajú svoje dokumenty všetky obchodné spoločnosti, ale do ESAP sú povinné sprístupňovať svoje dokumenty iba niektoré z nich. V záujme zaslania dokumentov do ESAP len za tie účtovné jednotky, ktorým takúto povinnosť zákon ustanovuje, je potrebné, aby účtovná jednotka identifikovala túto svoju povinnosť vyznačením v informačnom systéme, prostredníctvom ktorého ukladá dokumenty do registra účtovných závierok.

Orgánom zberu údajov v oblasti sprístupňovania dokumentov podľa zákona o účtovníctve bude Ministerstvo financií SR. Samotné prijímanie dokumentov sa v záujme dodržania zásady „jedenkrát a dosť“ ponecháva na špecializovaný portál prevádzkovaný finančným riaditeľstvom a pre subjekty verejnej správy prostredníctvom systému štátnej pokladnice. Čo sa týka samotného procesu zberu, prenosu a uchovávania dokumentov, samotná smernica (EÚ) 2023/2864 v úvodných recitáloch č. 6 a 7 poukazuje na čo najväčšiu mieru využívania existujúcej infraštruktúry zberu, prenosu a uchovávania informácií zavedenej na vnútroštátnej úrovni s cieľom dodržiavania nákladovej efektívnosti. Zároveň orgány zberu údajov by na účely zasielania informácií orgánu ESMA bez zbytočného odkladu mali v čo najväčšej možnej miere vychádzať z existujúcich postupov a infraštruktúry na zber informácií na úrovni EÚ a členských štátov. Za účelom dosiahnutia nákladovej efektívnosti môže orgán zberu údajov v zmysle čl. 5 ods. 8 nariadenia (EÚ) 2023/2859 v platnom znení delegovať niektoré úlohy na inú právnickú osobu. Týmto nie je dotknutá zodpovednosť orgánu zberu údajov za všetky úlohy, ktoré deleguje, vyplývajúca z čl. 5 ods. 8 nariadenia (EÚ) 2023/2859 v platnom znení. Podľa uvedeného ustanovenia na zodpovednosť orgánu zberu údajov nemá vplyv skutočnosť, že orgán zberu údajov delegoval úlohy na tretiu stranu. Orgán zberu údajov má zabezpečiť, aby sa každé delegovanie úloh vykonávalo nákladovo efektívne a aby sa v čo najväčšej možnej miere uplatňovali existujúce postupy a infraštruktúra. Z uvedeného dôvodu s cieľom vykonávať sprístupňovanie dokumentov do ESAP nákladovo efektívne Ministerstvo financií SR ako orgán zberu údajov zákonom deleguje na Národnú banku Slovenska úlohy vyplývajúce z čl. 5 ods. 1 písm. e) a odseku 3 nariadenia (EÚ) 2023/2859 v platnom znení. Úlohou NBS bude zavedenie aplikačného programovacieho rozhrania a v rámci príslušných lehôt bezplatné poskytovanie informácií (dokumentov) a metaúdajov k uvedeným informáciám ESAP. V záujme plnenia delegovaných úloh zo strany NBS sa zavádza, že dokumenty doručené do registra účtovných závierok sa budú priebežne zasielať NBS, ktorá ich bude preposielať do ESAP. Orgán ESMA zavedie vhodné technické postupy na automatické informovanie orgánu zberu údajov, ak poskytnuté informácie nespĺňajú požiadavky stanovené v článku 5 ods. 1 písm. c) nariadenia (EÚ) 2023/2859 v platnom znení. V takomto prípade bude orgán ESMA informovať NBS. Týmto nie je dotknutá aplikácia ostatných ustanovení nariadenia (EÚ) 2023/2859 v platnom znení vrátane práva orgánu zberu údajov v budúcnosti delegovať ďalšie úlohy na základe dohody podľa čl. 5 ods. 8 nariadenia (EÚ) 2023/2859 v platnom znení.

Doručením príslušných dokumentov prostredníctvom špecializovaného portálu prevádzkovaného finančným riaditeľstvom alebo systému štátnej pokladnice v predpísanom formáte, s príslušnými metaúdajmi a po identifikácii účtovnej jednotky ako povinnej osoby predkladať dokumenty do ESAP bude takéto uloženie dokumentov považované za splnenie povinnosti predložiť dokumenty orgánu zberu na ich sprístupnenie v ESAP. Tento postup pri sprístupňovaní dokumentov je v súlade so zásadou „jedenkrát a dosť“, aby účtovné jednotky nemuseli opätovne ukladať svoje dokumenty na viaceré miesta.

**K bodom 6 a 7 [§ 38 ods. 1 a 2]**

V nadväznosti na povinnosť účtovných jednotiek zadefinovať svoju povinnosť sprístupňovania dokumentov v rámci ESAP sa ustanovuje sankcia za nedodržanie tejto povinnosti, ako aj nezaslanie dokumentu v správnom formáte a neuvedenie príslušných metaúdajov v dokumente.

**K bodu 8 [§ 39zd]**

Na účtovné jednotky povinné sprístupňovať svoje dokumenty v ESAP sa vzťahuje táto povinnosť prvýkrát za účtovné obdobie 2027. Účtovné jednotky budú môcť dobrovoľne sprístupňovať svoje dokumenty v ESAP prvýkrát za účtovné obdobie, ktoré začína 1. januára 2029.

**K bodu 9 [Príloha]**

Transpozičná príloha sa dopĺňa o smernicu (EÚ) 2023/2864.

**Čl. VI – zákon č. 650/2004 Z. z. o doplnkovom dôchodkovom sporení**

**K bodu 1 [§ 32c ods. 2 písm. c)]**

Spresnenie transpozície čl. 3h ods. 2 smernice Európskeho parlamentu a Rady (EÚ) 2017/828 zo 17. mája 2017, ktorou sa mení smernica 2007/36/ES, pokiaľ ide o podnietenie dlhodobého zapojenia akcionárov (Ú. v. EÚ L 132, 20.5.2017), ktorá ustanovuje, že doplnková dôchodková spoločnosť je povinná sprístupniť jasné a odôvodnené vysvetlenie skutočnosti, ak zmluva so správcom aktív neobsahuje niektorú z informácií uvedených v § 32c ods. 2 písm. b) zákona č. 650/2004 Z. z..

**K bodom 2 a 3 [§ 65 ods. 1 písm. j) a k)]**

Legislatívno-technická úprava. Rozdelenie doterajšieho znenia písmena j) na dva body tj, j) a k) v nadväznosti na účely predkladania len ročnej správy orgánu zberu údajov.

**K bodom 4 a 5 [§ 65 ods. 3 a § 66a ods. 3 písm. k)]**

Legislatívno-technická úprava v nadväznosti na body 2 a 3 [§ 65 ods. 1 písm. j) a k)].

**K bodu 6 [§ 67d]**

Ustanovuje sa povinnosť doplnkovej dôchodkovej spoločnosti predkladať orgánu zberu údajov, ktorým je Národná banka Slovenska, napr. ročnú správu o hospodárení alebo zásady odmeňovania za účelom ich sprístupnenia na jednotnom európskom mieste prístupu.

Ustanovuje sa tiež povinnosť Národnej banke Slovenska sprístupniť na jednom európskom mieste prístupu informácie o sankciách. Uvedené informácie musia spĺňať požiadavky v súlade so smernicou (EÚ) 2023/2864.

**K bodu 7 [§ 87u]**

Zavádza sa prechodné obdobie. Informácie podľa § 67d sa prvýkrát sprístupnia po 9.januári 2030.

**K bodu 8 [Príloha]**

Dopĺňa sa transpozičná príloha o smernicu (EÚ) 2023/2864.

**Čl. VII – zákon č. 747/2004 Z. z. o dohľade nad finančným trhom**

**K bodu 1 [ § 5a]**

Ustanovuje sa Národná banka Slovenska ako orgán zberu údajov za účelom sprístupnenia informácií na jednotnom európskom mieste prístupu. Ustanovujú sa požiadavky na predkladané informácie v súlade so smernicou (EÚ) 2023/2864.

**K bodu 2 [ Príloha]**

Dopĺňa sa transpozičná príloha.

**Čl. VIII – zákon č. 186/2009 Z. z. o finančnom sprostredkovaní a finančnom poradenstve**

**K bodu 1 [§ 30 ods. 3]**

Implementácia Delegovaného nariadenia Komisie (EÚ) 2024/896 z 5. decembra 2023, ktorým sa mení smernica Európskeho parlamentu a Rady (EÚ) 2016/97, pokiaľ ide o regulačné technické predpisy upravujúce základné sumy v eurách pre poistenie pre prípad zodpovednosti za škodu spôsobenú pri vykonávaní činnosti a pre peňažné prostriedky sprostredkovateľov poistenia, zaistenia a doplnkového poistenia (Ú. v. EÚ L, 2024/896, 20.3.2024).

**K bodu 2 [§ 38a]**

Ustanovuje sa povinnosť Národnej banke Slovenska sprístupniť na jednotnom európskom mieste prístupu zoznam viazaných investičných agentov a informácie o sankciách v súlade so smernicou (EÚ) 2023/2864. Tiež sa ustanovujú požiadavky na uvedené informácie.

**K bodu 3 [§ 39 ods. 11 až 15]**

Spresnenie transpozície čl. 32 ods. 1 a 2 smernice Európskeho parlamentu a Rady (EÚ) 2016/97 z 20. januára 2016 o distribúcii poistenia (Ú. v. EÚ L 26, 2.2.2016) v platnom znení ohľadom zverejňovania informácií o opatreniach na nápravu a pokutách.

**K bodu 4 [§ 42d]**

Ustanovuje sa prechodné obdobie, od ktorého bude Národná banka Slovenska sprístupňovať informácie podľa § 38a na jednotnom európskom mieste prístupu. Sprístupnenie sa prvýkrát uskutoční po 9. januári 2030.

**K bodu 5 [Príloha]**

Smernica (EÚ) 2023/2864 sa dopĺňa do transpozičnej prílohy.

**Čl. IX– zákon č. 203/2011 Z. z. o kolektívnom investovaní**

**K bodu 1 [§ 30 ods. 10]**

Vyprecizovanie znenia zákona, v zmysle ktorého je Európsky orgán dohľadu informovaný aj o udelených povoleniach podľa § 28.

**K bodu 2 [§ 201d]**

Ustanovuje sa povinnosť správcovskej spoločnosti predkladať orgánu zberu údajov, ktorým je Národná banka Slovenska kľúčové informácie pre investorov, predajný prospekt, ročnú správu a polročnú správu.na účely ich zverejnenia na jednotnom európskom mieste prístupu. Ukladá sa tiež povinnosť Národnej banke Slovenska sprístupniť na jednotnom európskom mieste prístupu informácie napr. o udelených povoleniach podľa § 28 ako aj o sankciách. Ustanovujú sa tiež požiadavky na predkladané informácie.

**K bodu 3 [§ 220g]**

Ustanovuje sa prechodné obdobie, od ktorého sa budú informácie sprístupňovať. V súlade so smernicou (EÚ) 2023/2864 sa budú kľúčové informácie pre investorov, predajný prospekt, ročná správa a polročná správa podľa § 152 ods. 1 a informácie o udelených povoleniach podľa § 28 ako aj informácie podľa § 202 ods. 15 prvá veta sprístupňovať od 10. januára 2028.

**K bodu 4 [Príloha]**

Dopĺňa sa transpozičná príloha.

**Čl. X – zákon č. 371/2014 Z. z. o riešení krízových situácií na finančnom trhu**

**K bodu 1 [§ 5 ods. 1 písm. l) – poznámka pod čiarou k odkazu 25]**

Rozširuje sa pôsobnosť rady aj o úlohy orgánu zberu údajov.

**K bodu 2 [§ 6d]**

Legislatívno-technická zmena v nadväznosti na bod 3, vloženie novej štrnástej časti.

**K bodu 3 [§ 98a]**

Ustanovuje sa povinnosť pre osoby podľa § 1 ods. 3, tj osoby, na ktoré sa zákon vzťahuje, napr. obchodník s cennými papiermi, banka, predložiť orgánu zberu údajov, ktorým je Národná banka Slovenska, napr. informáciu o sume vlastných zdrojov, za účelom ich sprístupnenia na jednotnom európskom mieste prístupu. Taktiež sa ustanovuje povinnosť Rade pre riešenie krízových situácií, ktorá je tiež orgánom zberu údajov, sprístupňovať informácie napr. rozhodnutie o pozastavení plnenia niektorých povinností, vymenovanie osobitného správcu alebo sankcie.

**K bodu 4 [§ 99c]**

Ustanovuje sa prechodné obdobie. Informácie podľa § 98a ods. 1 a 2 sa prvýkrát sprístupnia po 9. januári 2030.

**K bodu 5 [Príloha]**

Dopĺňa sa transpozičná príloha.

**Čl. XI – zákon č. 39/2015 Z. z o poisťovníctve**

**K bodu 1 [§ 64a ods. 1]**

Legislatívno-technická úprava, zavedenie skratky.

**K bodu 2 [§ 80a a § 80b]**

Ustanovuje sa povinnosť predkladať orgánu zberu údajov, ktorým je Národná banka Slovenska, informácie, ktoré poisťovne a zaisťovne už v súčasnosti zverejňujú, za účelom ich sprístupnenia na jednotnom európskom mieste prístupu. Ustanovuje sa tiež povinnosť Národnej banke Slovenska sprístupňovať napr. rozhodnutie o zavedení nútenej správy alebo rozhodnutie o zrušení alebo likvidácie poisťovne. Sprístupňované informácie musia spĺňať požiadavky podľa zákona.

**K bodu 3 [§ 205c]**

Ustanovuje sa prechodné obdobie. Informácie podľa § 80a a § 80b sa prvýkrát sprístupnia po 9. januári 2030.

**K bodu 4 [Príloha]**

Dopĺňa sa transpozičná príloha.

**Čl. XII – zákon č. 423/2015 Z. z. o štatutárnom audite**

**K bodu 1 [§ 53 ods. 1 písm. l)]**

Navrhuje sa, aby orgánom zberu na účely sprístupňovania údajov na jednotnom európskom mieste prístupu zriadenom podľa nariadenia (EÚ) 2023/2859 v platnom znení bol Úrad pre dohľad nad výkonom auditu. Sprístupňovanými údajmi sú v súlade s čl. 4 smernice (EÚ) 2023/2864 sankcie a informácie, ktoré sa uvádzajú v zozname štatutárnych audítorov a audítorských spoločností a v súlade s čl. 6 nariadenia Európskeho parlamentu a Rady (EÚ) 2023/2869 z 13. decembra 2023, ktorým sa menia určité nariadenia, pokiaľ ide o zriadenie a fungovanie jednotného európskeho miesta prístupu (Ú. v. EÚ L, 2023/2869, 20.12.2023) správy o transparentnosti, ktoré majú povinnosť vyhotoviť štatutárni audítori a audítorské spoločnosti vykonávajúci štatutárny audit účtovnej závierky subjektov verejného záujmu.

**K bodu 2 [§ 53a]**

V súlade s čl. 4 smernice (EÚ) 2023/2864 sa navrhujú požiadavky, ktoré majú informácie podliehajúce sprístupňovaniu uvedené v § 53 ods. 1 písm. l) prvom bode a druhom bode návrhu spĺňať.

**K bodu 3 [§ 73c]**

V súlade s čl. 4 smernice (EÚ) 2023/2864 sa navrhuje, aby sa sprístupňovanie informácií uvedených v § 53 ods. 1 písm. l) prvom bode a druhom bode návrhu prvýkrát vykonalo po 9. januári 2030.

**K bodu 4 [Príloha]**

Transpozičná príloha sa dopĺňa o smernicu (EÚ) 2023/2864 v platnom znení.

**Čl. XIII - účinnosť**

Navrhuje sa účinnosť 10. júla 2025 a účinnosť niektorých článkov 10. januára 2026 v súlade s požiadavkami smernice (EÚ) 2023/2864 a účinnosť od 1. januára 2026 pre niektoré body zákona o účtovníctve v súlade so začiatkom účtovného obdobia.